Serapah Darah Bulan Madu

Serapah Darah Bulan Madu merupakan sebuah drama bertemakan alam ghaib dan mistik yang telah diarahkan oleh pengarah C. Kumaresan dibawah syarikat Skop Productions Sdn Bhd yang disiarkan sebanyak 13 episod bermula 4 Julai 2011 pada setiap hari Isnin di saluran Astro Prima. Dibintangi oleh Salina Saibi, Razali Hussain, Sabree Fadzil, A. Galak, Huda Ali, Bella Dally, Kuswadinata, Mahyon Ismail dan ramai lagi.

Sinopsis
Drama ini mengisahkan tentang Adura yang amat menyayangi suaminya, Johan. Namun, sayangnya sifat baran dan kaki perempuan Johan memporak-porandakan situasi rumahtangga mereka berdua. Johan sering menyalahkan Adura yang tidak boleh hamil atas segala kelakuan curangnya itu.

Adura yang terpengaruh dengan desakan temannya Mona, mula berjumpa dengan bomoh untuk menundukkan Johan dengan cara yang sulit. Tok Kelana yang terkenal dalam ilmu hitamnya ternyata mula tertarik dengan kecantikan Adura dan ingin mengambil kesempatan, lantas Adura membatalkan niatnya untuk terus berurusan dengan bomoh itu.

Johan pula mula mengenali Soraya seorang gadis jelita yang ditemui secara tiba-tiba sewaktu pulang dari kelab malam. Perkenalan mereka semakin intim sehinggakan kejadian itu mula menyinggung perasaan Adura. Tanpa Johan sedari, Soraya bukanlah manusia biasa melainkan makhluk halus yang berasal dari alam bunian. Keadaan lebih bertambah buruk apabila rakan baik Adura, iaitu Mona yang turut menyimpan perasaan terhadap Johan mulai bersubahat dengan Tok Kelana untuk meruntuhkan rumahtangga Adura dan Johan.

Pelakon
 Salina Saibi sebagai Adura
 Razali Hussain sebagai Johan 
 Huda Ali sebagai Soraya
 Bella Dally sebagai Mona
 Sabree Fadzil sebagai Mustaza
 A. Galak sebagai Tok Kelana
 Kuswadinata sebagai Pak Putih
 Mahyon Ismail sebagai Mak Putih
 Riz Amin sebagai Azlan
 Aris Yamin sebagai Jamil
 Mariani Ismail sebagai Nyai Kinah
 Anna Halim sebagai Jannah
 Zack Taipan sebagai Ustaz Ayob
 Z. Zamri sebagai Zailan
 Roy Mardada sebagai Razak
 C/INP Saiful Anuar Razali sebagai Inspektor Saiful

Trivia
Ini merupakan drama lakonan yang terakhir seniwati Mahyon Ismail sebelum beliau menghembuskan nafas terakhir pada 21 Mei 2011 di Hospital Ampang Puteri, Kuala Lumpur akibat mengalami sesak nafas. Allahyarhamah meninggal pada usia 68 tahun. Jenazahnya juga selamat dikebumikan di Tanah Perkuburan Islam Taman Ibu Kota, Setapak, Kuala Lumpur.

Rujukan